Die Kaap York-skiereiland (Engels: Cape York Peninsula) is 'n skiereiland in die noorde van Queensland, Australië. Kaap York (Engels: Cape York) is aan die bopunt van die skiereiland en is die noordelikste punt van die Australiese kontinent. Dit is deur Lt. James Cook in 1770 na die Graaf van York vernoem. Vanaf die punt is dit ongeveer 140 km na Nieu-Guinee oor die Straat van Torres met sy vele eilande. Cape York skiereiland beslaan ongeveer 137 000 km2 en het 'n bevolking van 18 000 waarvan 'n groot persentasie Aborigine inboorlinge en Straat van Torres bewoners is. Geografies is die gebied 'n verweerde en bykans gelyke vlakte met 'n paar lae heuwels aan die oostekant. Die hoogste van hierdie vorm die Iron Range reeks, wat veral bekend is vir sy ongewone tropiese reënwoude. Hier kom spesies soos die Eclectus papegaai en die Suidelike gewone Cuscus voor wat ook in Nieu-Guinee aangetref kan word. Die grond is verbasend onvrugbaar selfs vergeleke met ander dorre dele van Australië. Die onvrugbaarheid van die grond is een van die groot redes waarom die streek so yl bewoon is.